Document ID: 31997R1713

Komisjoni määrus (EÜ) nr 1713/97,
3. september 1997,
milles sätestatakse üldise soodustuste süsteemi raames kehtestatud päritolustaatusega toodete määratluse erandid määrusest (EMÜ) nr 2454/93, et võtta arvesse Laose eriolukorda seoses teatavate ühendusse eksporditavate tekstiiltoodetega
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 12. oktoobri 1992. aasta määrust (EMÜ) nr 2913/92, millega kehtestatakse ühenduse tolliseadustik, [1] viimati muudetud Euroopa Parlamendi ja nõukogu määrusega (EÜ) nr 82/97, [2] eriti selle artiklit 249,
võttes arvesse komisjoni 2. juuli 1993. aasta määrust (EMÜ) nr 2454/93, [3] millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik, viimati muudetud määrusega (EÜ) nr 1427/1997, [4] eriti selle artiklit 76,
ning arvestades, et:
nõukogu 19. detsembri 1994. aasta määrusega (EÜ) nr 3281/94, millega kohaldatakse üldiste tariifsete soodustuste (1995-1998) nelja-aastast kava teatavate arengumaadest pärit tööstustoodete suhtes, [5] viimati muudetud komisjoni määrusega (EÜ) nr 998/97, [6] andis ühendus Laosele kõnealused soodustused;
määruse (EMÜ) nr 2454/93 artikliga 67 ja sellele järgnevate artiklitega kehtestatakse üldise soodustuste süsteemi raames kohaldatav päritolustaatusega toodete määratlus; kõnealuse määruse artiklis 76 sätestatakse siiski erandid nendest sätetest üldise soodustuste süsteemiga hõlmatud vähim arenenud riikide suhtes, kes esitavad ühendusele vastava taotluse;
Laose valitsus on sellist erandit taotlenud seoses teatavate tekstiiltoodetega; ühenduse taotlusel on Laos esitanud nõutava majandusalase lisateabe;
Laose esitatud taotlus vastab artikli 76 nõuetele; teatavate (iga-aastaste) koguseliste piirangute kehtestamine, mis kajastavad nii ühenduse turu võimet Laose tooteid vastu võtta kui ka Laose ekspordimahtu ja tegelikke kaubavoogusid, hoiavad ära vastavate ühenduse tööstusharude kahjustamise;
soodustatud riikide vahelise piirkondliku koostöö edendamiseks on soovitatav ette näha, et kõnealuse erandi raames Laoses kasutatavad toorained peaksid pärinema Kagu-Aasia Maade Assotsiatsiooni (ASEAN) (välja arvatud Myanmar) või Lõuna-Aasia Piirkondliku Koostöö Assotsiatsiooni (SAARC) kuuluvatest riikidest või Lomé konventsiooniga ühinenud riikidest;
nõuded laiendada kõnealuse erandi kohaldamisala ettenähtust suuremate koguste suhtes tuleb läbi vaadata Laose ametiasutustega konsulteerides;
igal juhul võib kõnealust erandit kohaldada ainult kuni 31. detsembrini 1998, kui lõpeb praeguse tööstustoodete suhtes kohaldatava üldiste tariifsete soodustuste kava kehtivusaeg;
käesoleva määrusega ettenähtud meetmed on kooskõlas tolliseadustiku komitee (päritolu osakonna) arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Erandina määruse (EMÜ) nr 2454/93 artiklist 67 ja sellele järgnevatest artiklitest käsitatakse käesoleva määruse lisas loetletud tooteid, mis on valmistatud Laosesse imporditud ja Kagu-Aasia Maade Assotsiatsiooni (ASEAN) (välja arvatud Myanmar) või Lõuna-Aasia Piirkondliku Koostöö Assotsiatsiooni (SAARC) kuuluvatest riikidest või Lomé konventsiooniga ühinenud riikidest pärinevast riidest (riidest tooted) või lõngast (silmkoelised tooted), Laosest pärinevaiks vastavalt allpool sätestatud korrale.
2. Lõike 1 kohaldamisel loetakse tooteid ASEANi või SAARCi riikidest pärinevaiks, kui need on valmistatud kõnealustes riikides määruses (EMÜ) nr 2454/93 sätestatud päritolureeglite kohaselt, või Lomé konventsiooni alusel soodustatud riikidest pärinevaiks, kui need on valmistatud kõnealustes riikides AKV-EMÜ neljanda konventsiooni [7] protokolli nr 1 kohaselt.
3. Laose pädevad asutused kohustuvad võtma kõik vajalikud meetmed, et tagada lõike 2 sätete täitmine.
Artikkel 2
Artiklis 1 sätestatud erandit kohaldatakse ajavahemikus 1. august 1997 - 31. detsember 1998 Laosest ühendusse imporditud toodete suhtes aastaste koguste osas, mis on iga toote puhul lisas loetletud.
Artikkel 3
Artiklis 2 osutatud koguseid haldab komisjon, kes võib nende tõhusa haldamise tagamiseks võtta kõik vajalikud haldusmeetmed.
Kui importija esitab vabasse ringlusse lubamise deklaratsiooni liikmesriigis, taotledes käesoleva määruse sätetest tulenevaid eeliseid, ning kui toll tema deklaratsiooni aktsepteerib, teatab asjaomane liikmesriik sellest komisjonile ja eraldab oma vajadustele vastava koguse.
Eraldustaotlused, milles on kirjas deklaratsiooni aktsepteerimise kuupäev, saadetakse viivitamata komisjonile.
Kui järelejäänud maht seda võimaldab, teeb komisjon eraldised vastavalt kuupäevale, millal asjaomase liikmesriigi toll aktsepteeris vabasse ringlusse lubamise deklaratsiooni.
Kui liikmesriik ei kasuta eraldatud koguseid ära, tagastab ta need võimalikult kiiresti vastava kvoodimahu hulka.
Kui taotletavad kogused ületavad kõnealuse kvoodi järelejäänud mahu, jaotatakse järelejäänud maht taotlejate vahel võrdeliselt. Komisjon teatab tehtud eraldistest liikmesriikidele.
Iga liikmesriik tagab kõnealuste toodete importijatele võrdse ja pideva võimaluse kasutada nimetatud koguseid seni, kuni asjakohane kvoodimaht seda võimaldab.
Artikkel 4
Kui artikli 3 kohased eraldised moodustavad lisas esitatud kogustest 80 %, kontrollib komisjon Laose ametiasu-tustega konsulteerides, kas erandit on vaja laiendada suuremate koguste suhtes.
Artikkel 5
Käesoleva määruse kohaselt väljastatava päritolusertifikaadi vormi A lahtrisse 4 tehakse järgmine märge:
"Erand - määrus (EÜ) nr 1713/97."
Artikkel 6
Kahtluse korral võivad liikmesriigid nõuda koopiat dokumendist, mis tõendab kõnealuse erandi alusel Laoses kasutatavate materjalide päritolu. Sellise nõude võib esitada ajal, kui käesoleva määruse kohaldamisalasse kuuluv kaup vabasse ringlusse lubatakse, või määruse (EMÜ) nr 2454/93 artiklis 94 sätestatud halduskoostöö raames.
Artikkel 7
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Seda kohaldatakse alates 1. augustist 1997.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 3. september 1997

Labels: 3
18
15
1